MRK wil seksklag teen sokkerbaas ‘bemiddel’Danny Jordaan Foto: Conti Soccer World Die Menseregtekommissie (MRK) wil nou as bemiddelaar optree om ŉ klag van verkragting teen die sokkerbaas, dr. Danny Jordaan, te help oplos. Jordaan is president van die Suid-Afrikaanse sokkervereniging en oudburgemeester van die Nelson Mandelabaai Metro in die Oos-Kaap. Jennifer Ferguson het in Maart 2018 reeds ŉ klag van verkragting teen Jordaan ingedien, maar die saak is skynbaar nooit ondersoek nie. Die slagoffer het haar nou tot die MRK gewend vir geregtigheid om te geskied en die kommissie op 4 Mei genader. Sy beweer dat Jordaan haar meer as 30 jaar gelede in ŉ hotelkamer in Gqeberha verkrag het. Jordaan se prokureurs het destyds gesê hulle het deur die media van die klag te hore gekom en dat die polisie of Nasionale Vervolgingsgesag (NVG) ŉ maand later nog nie met Jordaan óf sy prokureurs in verbinding getree het daaroor nie. Volgens Jordaan se regsverteenwoordigers het hulle ook met die ondersoekbeampte in die saak probeer kontak maak en sou hulle hul destyds tot die NVG wend in ŉ poging om die saak so gou moontlik aan te raak. “Ons benadruk dat Ferguson se bewerings absoluut ongegrond en onwaar is en dat haar ware motiewe erg verdag is,” het sy regspan tóé gesê. Luidens ŉ brief wat die MRK Donderdag aan Jordaan gestuur het, word die saak van verkragting nog deur die polisie in Gqeberha ondersoek en het hy vroeëre versoeke deur Ferguson om die saak te bespreek, van die hand gewys. “Die klaer se verteenwoordigers stel voor dat die partye die kwessie deur ŉ bemiddelingsproses probeer oplos. Daarom nooi die kommissie jou (Jordaan) uit om deel te neem aan ŉ bemiddelingsproses, wat daarop gemik is om begrip, respek vir die reg en versoening tussen die partye te bewerkstellig,” lui die brief. Die kommissie sal dié gesprek fasiliteer. Jordaan het sewe dae vanaf ontvangs van die brief om daarop te reageer.